גלי גינת

גלי גינת (נולדה ב-21 בפברואר 1983) היא עיתונאית ותחקירנית ישראלית, חברת מערכת התוכנית "זמן אמת" בתאגיד השידור הישראלי. בעבר שימשה ככתבת לענייני משפט של אתר וואלה!, וכתבת בתוכנית "המקור" של ערוץ 13.

ביוגרפיה
נולדה בחיפה ולמדה בתיכון ליאו באק בעיר. לאחר שירותה הצבאי למדה מדעי המדינה ותקשורת בבית הספר כותרת ובאוניברסיטת תל אביב.

את דרכה העיתונאית החלה גינת בשנת 2007 ככתבת החינוך של המקומון "זמן תל אביב" מרשת מעריב. כעבור שנה עברה לכתוב במוספי העיתון, שם הביאה ידיעה שלה לביטול פרס ספיר לשנת 2009, לאחר שחשפה את ניגוד האינטרסים של יו"ר ועדת הפרס יוסי שריד.

בשנת 2010 הצטרפה לחדשות 10 ועבדה כתחקירנית ביומן שישי ובסרטים דוקומנטריים, וככתבת בתוכנית "צינור לילה". במסגרת תפקידה חשפה את סיפור "המיטה המעופפת" במטוס ראש הממשלה והצליחה להגיע לעד המדינה בפרשת הרצח בבר נוער, על אף אבטחת המשטרה. בשנת 2014 עברה לאתר וואלה! ככתבת לענייני משפט. בחודש אוגוסט אותה שנה, כשסיקרה הפגנה פוליטית נגד מבצע צוק איתן, הותקפה על ידי שוטרים ונעצרה בטענה שהתקיפה שוטר, לאחר שצילמה אלימות משטרתית כנגד מפגינה. השוטרים אף החרימו את מכשיר הטלפון הסלולרי שלה ומחקו ממנו קבצים.

בינואר 2015 נמחקה מאתר וואלה! ידיעה שלה שעסקה בתלונות עובדי מעון ראש הממשלה על שרה נתניהו. בפברואר 2016 חשפה יחד עם שגיא בן נון את פרשת ההטרדות בהן נחשד משה איבגי. בעקבות התחקיר נפתח ביוני 2018 משפטו של איבגי באשמת מעשים מגונים והטרדות מיניות.

באוגוסט 2017 שודר בתאגיד השידור הציבורי, במסגרת התוכנית זמן אמת הסרט "הודאה תחת השפעה", בתחקירה של גינת. הסרט התחקה אחר אלישע חייבטוב שהורשע ברצח בשדרות, אך טען לחפותו. במהלך הסרט נחשף, כי ההודאה של חייבטוב ברצח הושגה לאחר שימוש במדובב שהדיח את חייבטוב לשימוש בסמים, תוך ידיעת המשטרה. ביולי 2018 זיכה בית המשפט העליון את חייבטוב מאשמת הרצח, והתבסס בין היתר על העדויות שהוצגו בסרט שכללו סרטונים מתא המעצר.

ביולי 2017 עזבה את וואלה ועברה להיות כתבת בכירה בתוכנית התחקירים "המקור" בערוץ 13.

מאז אוגוסט 2019 עובדת בתוכנית התחקירים "זמן אמת" של תאגיד השידור הישראלי.

משנת 2020 היא נמנית עם מגישי הפינה "פערים של אחרים" בתוכנית "מהצד השני עם גיא זהר" בערוץ כאן 11.

בספטמבר 2023 הצטרפה לתוכנית התחקירים "עובדה" של קשת 12.

חיים אישיים 
	
ביולי 2021 נולדה לה בת.

קישורים חיצוניים

הכתבות של גלי גינת, "זמן תל אביב" באתר nrg מעריב
 הכתבות של גלי גינת, באתר חדשות 13
 כל הכתבות של גלי גינת באתר וואלה
  מהצד השני: מהצד של גלי גינת, כל הפינות באתר פייסבוק
 פוסט מתגלגל: סכנה ברורה ומידית לדמוקרטיה באתר המקום הכי חם בגיהנום, 22 ביולי 2014
  
  זמן אמת עונה 1 | פרק 14 - הודאה תחת השפעה, סרטה של גלי גינת, באתר כאן, 14 באוגוסט 2017
  גלי גינת מתארחת, בפודקאסט "גיקונומי", 12 בספטמבר 2017
 
  גלי גינת וארי פינס מתארחים, ב"הפודקאסט המשפטי", 14 בנובמבר 2019
  זמן אמת | עונה 3 - פרק 15 - מחיר הבריחה, סרטה של גלי גינת באתר כאן, 27 בינואר 2020
  זמן אמת | עונה 3 - פרק 22 - סינדרום בני ברק, סרטה של גלי גינת באתר כאן, 13 באפריל 2020
  זמן אמת | עונה 4 - פרק 10 - הזמנה לרצח, סרטה של גלי גינת באתר כאן, 1 בדצמבר 2020

הערות שוליים

כתבים משפטיים ישראלים
סגל וואלה!
סגל מעריב
סגל ערוץ עשר
עיתונאיות ישראליות
עיתונאים ישראלים
בוגרות מרכז חינוך ליאו באק
בוגרי מרכז חינוך ליאו באק
בוגרי כותרת - בית ספר לעיתונאות ולתקשורת
בוגרות אוניברסיטת תל אביב
בוגרי אוניברסיטת תל אביב
ישראליות שנולדו ב-1983
ישראלים שנולדו ב-1983